
РЕШЕНИЕ
   № РН-808-24-006

Днес, 17.03.2025 г., Комисията за противодействие на корупцията /КПК/, в състав:

За председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева
  
   У С Т А Н О В И:

Проверката е по реда на чл. 13, ал. 1, т. 8 от Закона за противодействие на корупцията (ЗПК) и е образувана въз основа на Решение за извършване на проверка № КИ-385 от 11.11.2024 г. по сигнал с вх. № С-808/01.11.2024 г. на КПК. 
Проверката е образувана срещу Енислав Велков, в качеството му на общински съветник в Общински съвет (ОбС) С.  
В сигнала са изложени твърдения, че общинският съветник в ОбС С. – Енислав Велков, не е декларирал участието си в различни юридически лица, а за същия в общественото пространство се знае, че развива бизнес и има собствени фирми. Велков е посочил, че работи като управител на „***“ ЕООД, ЕИК: ***, но никъде не е посочил, че има и дружествени дялове в търговското дружество. В същото време, справка в Търговския регистър и регистър на юридическите лица с нестопанска цел показвала, че той е едноличен собственик на капитала на „***“ ЕООД и „***“ ЕООД, ЕИК: ***, както и съдружник в дружеството „***“ ООД, ЕИК: ***. Сочи се, че пред обществото Велков демонстрира бохемски начин на живот, като шофира скъп автомобил и посещава скъпи заведения.
Изискани са и с писма вх. № КПК-11058-1/17.12.2024 г. и № КПК-11058-2/13.01.2025 г. на КПК от председателя на Постоянната комисия по противодействие на корупцията и отнемане на незаконно придобито имущество към ОбС С. са получени заверени копия на Клетвен лист от 10.11.2023 г. на Енислав Велков, Решение № 140-МИ/09.11.2023 г. на Общинска избирателна комисия (ОИК) С. и Декларация за несъвместимост по чл. 49, ал. 1, т. 1 от ЗПК на Енислав Велков с вх. № 751/27.12.2024 г. на ОбС С. 
Комисията служебно е извършила справка в Национална база данни „Население“ (НБД „Население“) и в Търговския регистър и регистър на юридическите лица с нестопанска цел (ТРРЮЛНЦ).

В хода на проверката по сигнала Комисията установи следното от фактическа страна:

Сигналът е подаден от физическо лице с посочени три имена, ЕГН, адрес, телефон и е надлежно подписан.
Енислав Велков е избран за общински съветник в ОбС С. за мандат 2023-2027 г. и е положил клетва на 10.11.2023 г., видно от приложен по преписката клетвен лист. 
Енислав Велков е подал Декларация за несъвместимост по чл. 49, ал. 1, т. 1 от ЗПК с вх. № 751/27.12.2024 г. на ОбС С., в която декларира, че не заема друга длъжност и не извършва дейност, която съгласно Конституцията или специален закон е несъвместима с положението му на лице, заемащо публична длъжност.
От извършена справка в ТРРЮЛНЦ по партидата на Енислав Велков се установи, че той е едноличен собственик на капитала и управител на „***“ ЕООД, ЕИК: *** и на „***“ ЕООД, ЕИК: ***. Установи се също, че е съдружник и един от управителите на „***“ ООД, ЕИК: ***. Не се установи общинско участие в нито едно от посочените дружества.

При така изяснената фактическа обстановка Комисията установи следното от правна страна:

Съгласно разпоредбата на чл. 13, ал. 1, т. 8 от ЗПК (обн. ДВ. бр. 84 от 06.10.2023 г.), Комисията проверява сигнали във връзка с декларациите за несъвместимост на лицата, заемащи публични длъжности, като при установена несъвместимост – сезира органа по избора или назначаването им за предприемане на съответните действия.
В качеството си на общински съветник в ОбС С., Енислав Велков е лице, заемащо  публична длъжност по чл. 6, ал. 1, т. 32 от ЗПК.
Съобразно разпоредбата на чл. 50, ал. 1 от ЗПК, при заемането на публична длъжност, за която с Конституцията или със закон са установени несъвместимости, лицето е задължено да подаде пред органа по избора или назначаването или пред съответната комисия за лице по чл. 90, ал. 2, т. 1 и т. 3 от ЗПК декларация за несъвместимост в едномесечен срок от заемане на длъжността.
Енислав Велков е подал Декларация за несъвместимост по чл. 49, ал. 1, т. 1 от ЗПК с вх. № 751/27.12.2024 г. на ОбС С., в която декларира, че не заема друга длъжност и не извършва дейност, която съгласно Конституцията или специален закон е несъвместима с положението му на лице, заемащо публична длъжност.
Несъвместимостта по смисъла на § 1, т. 4 от ДР на ЗПК съставлява съвместяването на изпълнението на определена публична длъжност с изпълнението на друга длъжност или извършването на определена дейност, които съгласно Конституцията или закон са несъвместими с положението на лицето, като заемащо публична длъжност по чл. 6, ал. 1 от ЗПК. Целта на института на несъвместимостта е превантивна – да се предотврати възможността за възникване на колизия между евентуален частен интерес и държавния интерес, да се предотвратят още преди започване изпълнението на длъжността всякакви възможни влияния, които биха накърнили обществения интерес, доколкото несъвместимостта засяга именно безпристрастното изпълнение на публичната длъжност в обществен интерес. Закона за противодействие на корупцията не посочва самостоятелни основания за несъвместимост на изчерпателно изброените в чл. 6, ал. 1 от ЗПК длъжности. Поради разнородността на правомощията, произтичащи от различните длъжности, за всяка от последните са налице и различни предпоставки за възникване на несъвместимост.
Предвид основните характеристики на несъвместимостта като институт на правото, настоящата проверка изисква извършване на индивидуална и диференцирана преценка на предпоставките за несъвместимост, относими към конкретния случай. Нарушение може да се установи само и доколкото съответните относими факти съвпадат с хипотезата на съдържащите се в специалния закон норми. Затова при практическото прилагане е необходимо точно да се установи кои са приложимите разпоредби от Конституцията или от специалните закони, да се съпостави фактическата обстановка с въведените в тях забрани, за да се направи обоснован извод за наличието на факти и обстоятелства, водещи до несъвместимост. В тази връзка и предвид служебното положение на Енислав Велков като общински съветник в ОбС С. за мандат 2023-2027 г., приложение намират разпоредбите на ЗМСМА.
Съгласно чл. 34, ал. 5 от ЗМСМА, общинският съветник не може да бъде член на управителен, надзорен или контролен съвет, съвет на директорите, контрольор, управител, прокурист, търговски пълномощник, синдик или ликвидатор на търговски дружества с общинско участие или директор на общинско предприятие, да заема длъжност като общински съветник или подобна длъжност в друга държава – членка на Европейския съюз, както и да извършва дейности, водещи до нарушаване на забрана или ограничение по Глава осма, Раздел втори от ЗПК. Съгласно ал. 6 на същата разпоредба, в едномесечен срок от полагането на клетвата лице, което при избирането му за общински съветник заема някоя от изброените по-горе длъжности, подава молба за освобождаването му от заеманата длъжност и уведомява писмено за това председателя на общинския съвет и общинската избирателна комисия. 
С оглед на изложеното, не може да се обоснове извод за наличие на несъвместимост по чл. 34, ал. 5 от ЗМСМА за Енислав Велков в качеството му на общински съветник в ОбС С., тъй като дружествата, в които той е едноличен собственик на капитала, съдружник и управител – „***“ ЕООД, „***“ ЕООД и „***“ ООД, не са такива с общинско участие.
Във връзка с гореизложеното, на основание чл. 13, ал. 1, т. т. 8 от ЗПК във вр. с § 7, ал. 2 от ПЗР на ЗПК, Комисията за противодействие на корупцията

РЕШИ:

            НЕ УСТАНОВЯВА НЕСЪВМЕСТИМОСТ по отношение на Енислав Велков с ЕГН: ***, общински съветник в ОбС С. за мандат 2023-2027 г. и лице, заемащо публична длъжност по смисъла на чл. 6, ал. 1, т. 32 от ЗПК, във връзка с това, че е едноличен собственик на капитала и управител на „***“ ЕООД и на „***“ ЕООД, както и съдружник и управител на „***“ ООД.


КОМИСИЯ:
        
                     ЗА ПРЕДСЕДАТЕЛ:…………(П).……………….../АНТОН СЛАВЧЕВ/

                     ЧЛЕН:…………………(П)..……………….../АНТОАНЕТА ЦОНКОВА/

         ЧЛЕН:…………………...…(П)..……....……………./ПЛАМЕН ЙОЦОВ/

ЧЛЕН:……………………(П).……………………./СИЛВИЯ КЪДРЕВА/










